Touhula Varhaiskasvatus

Touhula Varhaiskasvatus Oy on vuonna 2010 perustettu, Suomen suurin yksityinen päiväkotiketju, joka tarjoaa lapsille varhaiskasvatusta sekä esiopetusta. Jokainen Touhula-päiväkoti on profiloitunut tietynlaiseen toimintaan. Touhula Varhaiskasvatus Oy:n juuret ovat Oulussa, jossa yrityksen pääkonttorikin sijaitsee. 
Konsernin raportoitu liikevaihto oli vuoden 2017 lopussa 88,5 miljoonaa euroa. Touhula-päiväkotien varhaiskasvattajat hoitavat yli 10 000 lasta noin 150 päiväkodissa eri puolilla Suomea. Yritys työllistää yli 2000 ihmistä.
Yhtiön toimitusjohtaja on ollut kesästä 2017 lähtien Virpi Holmqvist, joka aikaisemmin on toiminut johtotehtävissä Pihlajalinnassa ja Attendossa.
Helsinki International Schools (HEI Schools) on läheisessä yhteistyössä Touhulan kanssa.

Yrityksen historiaa

Lastentarhanopettajan koulutuksen saanut Sirpa Turves-Mankila perusti 1989 yksityisen päiväkodin Ouluun. Kahdeksassa vuodessa ketju laajeni voimakkaasti ostamalla muita yksityisiä päiväkoteja eri puolelta Suomea. Oululaisen terveys- ja hoivapalveluyhtiö Coronarian silloinen toimitusjohtaja Jari Mäki-Runsas ja Coronarian perustajaosakas Teppo Lindén visioivat  Turves-Mankilan kanssa idean valtakunnallisesta päiväkotiketjusta.
Touhulan myynti ruotsalaistaustaiselle sijoitusyhtiö EQT:lle vuonna 2016 teki perustajista miljonäärejä Suomessa uudelle toimialalle eli päivähoitoon. Touhuloiden perustaja Sirpa Turves-Mankila ansaitsi vuonna 2016 yhteensä 2 271 045 euroa. Vuonna 2016 toinen perustajista ja aiemmin toimitusjohtajana toiminut Jari Mäki-Runsas ansaitsi 4 996 893 euroa, joista ansiotuloa oli 672 450 euroa. Vekara Päiväkodit vuonna 2015 Touhulalle myyneen Tarja Vikströmin ansiotulot vuonna 2016 olivat 52 222 euroa sekä pääomatulot 3 945 201 euroa.
Vuonna 2017 liikevaihto oli 88 miljoonaa ja operatiivista liikevoittoa kertyi 5,9 miljoonaa euroa, vaikka varsinainen liikevoitto olikin miinuksella johtuen useista yrityskaupoista sekä investoinneista liiketoiminnan kehittämiseen.

Omistajat

Ruotsalaistaustainen sijoitusyhtiö EQT omistaa Touhulasta 80 prosenttia Luxemburgiin kirjatun Kompassi-nimisen holding-yhtiönsä kautta. Kompassin omistajuus on jaettu EQT:ssa Luxemburgiin, Hollantiin ja Lontooseen. Touhulan vähemmistöosakkaita ovat Coronaria tai tarkemmin sanoen oululainen Cor Group, sekä Cor Groupin ja Coronarian toimitusjohtaja Teppo Lindén, jolla on kuuden prosentin osuus. Henkilöosakkaiden omistusosuus on kahdeksan ja CapMan-sijoitusyhtiön pari prosenttia. Myös Teollisuussijoituksella on omistuksia.
Touhula ilmoittaa maksavansa veronsa Ouluun ja Suomeen, ja sen verojalanjälki vuonna 2017 oli kokonaisuudessaan 19,5 miljoonaa euroa, josta yhteisöveroa oli 0,1 miljoonaa euroa.

Hallitus

Touhula Varhaiskasvatuksen hallituksen puheenjohtaja on Harri-Pekka Kaukonen. Hallituksessa on myös Pertti Karjalainen, hoivapalveluyhtiö Attendon suuromistaja.

Ongelmia toiminnassa

Aluehallintoviraston (Avi) maaliskuussa 2017 tekemällä tarkastuskäynnillä havaittiin eräässä päiväkodissa poikkeamia sallitussa ryhmäkoossa ja henkilökunnan määrässä sekä hygienian ja paloturvallisuuden toteuttamisessa. Saman vuoden syyskuussa kunnan tekemällä valvontakäynnillä havaittiin huomautettavaa kasvattajien määrässä suhteessa lapsimäärään ja lapsiryhmän koossa. Lasten ja kasvattajien läsnäolokirjaukset olivat olleet puutteellisia, sekä työvuorojen laatu ja ylityökäytännöt epäselviä. Molemmissa tapauksissa päiväkoti ilmoitti tehneensä nopeasti korjaavia toimenpiteitä.
Tammikuussa 2019 JHL:n edustaja Minna Pirttijärvi kertoi olleensa yhteydessä Touhulan henkilöstöjohtajaan ja toimitusjohtajaan jo usean vuoden ajan henkilöstövajeen vuoksi. Toimitusjohtaja Holmqvistin mukaan Pirttijärvi ei ole ollut viimeisen vuoden aikana ollut lainkaan yhteydessä Touhulan toimitusjohtajaan. Toimitusjohtajan mukaan yhtiössä on otettu syksyllä 2018 käyttöön laatujärjestelmä, jonka kautta epäkohtien pitäisi tulla esiin.
Etelä-Suomen aluehallintovirasto kertoi helmikuussa 2019 saaneensa kahden edellisen vuoden aikana kuusi valvontailmoitusta yksityisistä päiväkodeista, ja kolme niistä on koskenut Touhula-päiväkoteja. Yksi ilmoitus on koskenut ryhmäkokoa, toinen henkilöstömitoitusta ja kolmas kahden työntekijän riitatilannetta. Kyseiset ilmoitukset eivät ole johtaneet huomautuksiin aluehallintoviraston taholta.
Suomen lähi- ja perushoitajaliitto SuPerin varhaiskasvatuksen asiantuntijan mukaan liiton tietoon on saatettu jäsenistön huoli henkilökunnan pätevyydestä ja työntekijöiden kokemista vaikeuksista raportoida epäkohdista. SuPerin mukaan hoitajat uupuvat työssään. Liitto kertoo saaneensa useita yhteydenottoja ketjun päiväkodeista. SuPerin arviossa kritisoidaan myös Touhulan päiväkotien luottamusmiesjärjestelmää. Henkilöstön SuPerille raportoimia ongelmia ovat olleet sijaisten puute, henkilökunnan suuri vaihtuvuus, yleinen levottomuus ja tilojen puutteet. Joissain tapauksissa toimistossa palaverissa istuva hoitaja on laskettu ryhmässä läsnäolevaksi aikuiseksi. SuPer kertoo tapauksesta jossa hoitaja joutui pihamaalla iltapäivällä huolehtimaan yksin kahdestatoista alle 3-vuotiaasta, ja oli pelännyt lasten turvallisuuden puolesta. Touhulan toimitusjohtajan mukaan tilannetta alettiin selvittää.

Laatusertifikaatit

Touhula Varhaiskasvatukselle on myönnetty tammikuussa 2019 ISO 9001 -laatusertifikaatti ja ISO 14001 -ympäristösertifikaatti. Myöntäjänä on ollut Bureau Veritas Certification.